L-UE qed taġġorna ċ-ċifri tal-konsum tal-enerġija fid-direttiva dwar l-effiċjenza fl-enerġija li għadha kemm ġiet riveduta biex jittieħed kont tal-ħruġ tar-Renju Unit mill-UE. Dan l-aġġustament tekniku, li jikkonċerna l-konsum imbassar tal-enerġija tal-UE fl-2030, illum ġie approvat mill-Ambaxxaturi għall-UE, u b'hekk witta t-triq għal adozzjoni rapida. L-aġġornament ser jippermetti lill-UE tkejjel il-progress tagħha lejn l-objettivi ta' effiċjenza fl-enerġija u dawk klimatiċi tagħha, u ser jippermettilha wkoll tipprovdi ċertezza legali kemm għall-istati membri kif ukoll għan-negozji f'Unjoni ta' 27. Id-direttiva riveduta dwar l-effiċjenza fl-enerġija tistabbilixxi mira ewlenija tal-UE għall-2030 ta' mill-inqas 32.5 % li hija tradotta f'valuri assoluti ta' mhux aktar minn 1 273 miljun tunnellata tal-ekwivalenti taż-żejt (Mtoe) tal-konsum tal-enerġija primarja u mhux aktar minn 956 Mtoe tal-konsum tal-enerġija finali għal UE ta' 28 stat membru. It-tbassir ekwivalenti għall-UE27, eskluż ir-Renju Unit, jirriżulta f'livelli ta' konsum tal-enerġija ta' mhux aktar minn 1 128 Mtoe tal-konsum tal-enerġija primarja u mhux aktar minn 846 Mtoe tal-konsum tal-enerġija finali fl-2030. Aġġornament simili huwa magħmul għal ċifri mbassra tal-konsum tal-enerġija fir-regolament dwar il-governanza tal-unjoni tal-enerġija. Skont id-direttiva dwar l-effiċjenza fl-enerġija u r-regolament dwar il-governanza, jeħtieġ li l-istati membri jieħdu kont tal-konsum totali tal-enerġija mbassar meta jistabbilixxu l-kontribut nazzjonali indikattiv tagħhom għall-effiċjenza fl-enerġija lejn il-miri ewlenin tal-UE. Iċ-ċifri tal-konsum tal-enerġija huma wkoll rilevanti għall-valutazzjoni tal-Kummissjoni tal-progress lejn il-miri tal-effiċjenza fl-enerġija. Il-passi li jmiss Il-Parlament Ewropew adotta l-pożizzjoni tiegħu fl-14 ta' Jannar. Il-Kumitat tar-Rappreżentanti Permanenti tal-Kunsill illum approva r-rapport tal-PE, li jfisser li mhu ser ikunu neċessarji l-ebda negozjati bejn il-koleġislaturi, jekk il-PE jikkonferma l-pożizzjoni tiegħu fil-plenarja. Kemm il-Parlament Ewropew kif ukoll il-Kunsill huma mistennija jadottaw id-deċiżjoni qabel it-tmiem ta' Marzu. Rapport tal-UE Proposta tal-Kummissjoni